**Kúpna zmluva -**

**výpočtová technika a software**

uzavretá v zmysle § 409 a nasl. Obchodného zákonníka v znení neskorších právnych predpisov

 **ZMLUVNÉ STRANY:**

**Kupujúci:**

Obchodné meno: **Správa mestskej zelene v Košiciach**

 **mestská príspevková organizácia**

Sídlo: Rastislavova č. 79, 040 01 Košice

Zastúpená : Ing. Marta Popríková – poverená zastupovaním štatutárneho orgánu

Zástupca na rokovanie

vo veciach

zmluvných : JUDr. Katarína Ondášová

obchodných : Marián Stankovič

e-mail: smsz@smsz.sk

IČO : 17078202

DIČ : 2021157556

IČ DPH: SK 202115755

Bankové spojenie : PRIMA banka Slovensko, a.s.

Číslo účtu SK60 5600 0000 0004 4386 8001

**a** (ďalej len „**kupujúci“**)

**Predávajúci:**

Obchodné meno:

Sídlo:

Zastúpená:

Zapísaná v registri:

Bankové spojenie:

IBAN:

IČO:

DIČ:

IČ DPH:

Telefón:

Fax.:

E-mail:

Internetová stránka: (ďalej len „**predávajúc**i“)

**PREAMBULA**

 Zmluva sa uzatvára v zmysle § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov – zákazka s nízkou hodnotou.

**Čl. I.**

**ÚČEL ZMLUVY**

 Účelom tejto zmluvy je úprava vzťahov medzi predávajúcim a kupujúcim, špecifikácia dodacích, fakturačných, platobných a reklamačných podmienok, za ktorých sa predávajúci zaväzuje dodať kupujúcemu predmet zmluvy podľa čl. II. tejto zmluvy, na základe Cenovej ponuky predávajúceho zo dňa 00.00.2019, bez možnosti variantného riešenia.

**Čl. II.**

**PREDMET ZMLUVY**

1. Predmetom zmluvy je nákup a dodanie výpočtovej techniky a softwaru na základe cenovej ponuky predávajúceho zo dňa 00.00.2019, ktorá tvorí neoddeliteľnú súčasť tejto zmluvy. Predávajúci sa zaväzuje, že dodaná výpočtová technika bude spĺňať minimálne technické požiadavky zverejnené vo výzve na predkladanie ponúk zo dňa 00.00.2019, a zároveň tvorí Prílohu č. 2.
2. Plnenie predmetu zmluvy sa bude realizovať na základe písomných objednávok vystavených kupujúcim na základe tejto zmluvy, odsúhlasené a potvrdené predávajúcim počas doby trvania tejto zmluvy. V jednotlivých objednávkach bude uvedená špecifikácia tovaru, požadované množstvo a cena.
3. V prípade, ak počas platnosti tejto zmluvy bude ukončená výroba niektorého z druhov tovaru uvedeného v prílohe č. 2, musí byť táto skutočnosť doložená oficiálnym vyhlásením výrobcu. Predávajúci je zároveň povinný ponúknuť kupujúcemu tovar s rovnakými, resp. vyššími parametrami a vlastnosťami, aké mal tovar, ktorého výroba bola ukončená. Cena takto dodaného náhradného tovaru nesmie byť vyššia ako cena pôvodného tovaru, ktorého výroba bola ukončená. Ak trhová cena ponúknutého náhradného tovaru bude v danom období nižšia ako cena pôvodného tovaru, platí, že cena bude stanovená dohodou zmluvných strán, a to na základe trhových cien porovnateľných tovarov v čase realizácie príslušnej objednávky.
4. Predávajúci sa zaväzuje, že dodaný tovar je certifikovaný schválený na dovoz a predaj v Slovenskej republike, resp. v rámci Európskej únie a bude vyhovovať platným medzinárodným normám, STN a všeobecne záväzným právnym predpisom.
5. Predmet zmluvy bude plnený **do 3 pracovných dní od doručenia objednávky**. Predávajúci sa zároveň zaväzuje previesť na kupujúceho vlastnícke právo k predmetu zmluvy dňom zaplatenia kúpnej ceny kupujúcim a prevzatím tovaru.Kupujúci sa zaväzuje riadne a včas dodaný tovar, ktorý zodpovedá podmienkam tejto zmluvy, právnym predpisom a STN, prevziať a zaplatiť zaň dohodnutú kúpnu cenu, v zmysle tejto zmluvy.

**Čl. III.**

**MIESTO PLNENIA**

Miesto plnenia: sídlo kupujúceho - Správa mestskej zelene v Košiciach, Rastislavova 79, 040 01 Košice.

**Čl. IV.**

**CENA, PLATOBNÉ PODMIENKY**

1. Cena za predmet zmluvy je dohodnutá v súlade so zákonom č. 18/1996 Z. z. o cenách v znení neskorších predpisov a je uvedená v cenovej ponuke predávajúceho zo dňa 00.00.2019, ktorá tvorí prílohu č. 1 k tejto zmluve. Maximálna celková cena, ktorá nesmie byť prekročená po dobu účinnosti tejto zmluvy je stanovená vo výške 17.500,- € bez DPH (slovom sedemnásťtisícpäťsto eur).
2. Konečná hodnota nakúpenej výpočtovej techniky a softwaru bude vyplývať z objemu skutočne dodaného tovaru na základe objednávok zadaných kupujúcim, pričom kupujúci nemá povinnosť a predávajúci nemá právo na vyčerpanie maximálnej celkovej ceny uvedenej v ods. 1 tohto článku zmluvy.
3. Jednotlivé ceny predmetu zmluvy podľa cenovej ponuky predávajúceho v zmysle čl. I. je záväzná počas celej doby platnosti tejto zmluvy.
4. K cene bude fakturovaná DPH podľa platných právnych predpisov.
5. V cene sú zahrnuté všetky náklady predávajúceho spojené s dodaním  predmetu zmluvy, vrátane balného, dopravy na miesto plnenia podľa čl. III. tejto zmluvy.
6. Predmet zmluvy bude financovaný na základe faktúry.
7. Predávajúci ma právo vystaviť faktúru po riadnom a včasnom dodaní predmetu zmluvy kupujúcemu, v súlade s právnymi predpismi, technickými normami a podmienkami tejto zmluvy.

7. Splatnosť faktúry je 30 dní od jej doručenia kupujúcemu.

8. Kupujúci pri dodávke tovaru skontroluje cenu dodaného tovaru a či tovar nemá zjavné vady.

9. Predávajúci zodpovedá za to, že faktúra bude obsahovať náležitosti podľa zákona č. 222/2004 Z. z. o  DPH v  platnom znení. V prípade nesprávne vystavenej faktúry má kupujúci právo ju vrátiť na prepracovanie. Počas jej prepracovania lehota splatnosti neplynie a začne plynúť odo dňa doručenia prepracovanej faktúry.

10. Kupujúci neposkytne predávajúcemu finančný preddavok, ani zálohu na plnenie predmetu zmluvy.

**Čl. V.**

**VŠEOBECNÉ DODACIE PODMIENKY**

1. Predávajúci sa zaväzuje dodať kupujúcemu na vlastné náklady predmet zmluvy riadne a včas, v súlade s právnymi predpismi, technickými normami **a podmienkami tejto zmluvy,** v požadovanej kvalite, množstve, cene, technickej špecifikácii, v termíne a na miesto dodania, **spolu s dokumentáciou vzťahujúcou sa na tovar (záručný list, návod na použitie v slovenskom alebo českom jazyku a pod.).**

2. Kupujúci je oprávnený odmietnuť prevzatie tovaru v prípade, ak preberaný tovar nespĺňa kvalitatívne požiadavky a nie je dodaný v súlade s podmienkami tejto zmluvy, právnymi predpismi a technickými normami.

3. Predávajúci splní svoju povinnosť dodať tovar kupujúcemu dodaním do sídla kupujúceho - Správa mestskej zelene v Košiciach, ul. Rastislavova č. 79, Košice a v dohodnutom termíne podľa podmienok tejto zmluvy.

4. Dokladom preukazujúcim dodanie tovaru kupujúcemu je príslušný dodací list, na ktorom je uvedený najmä dátum dodania tovaru, názov, množstvo, jednotková cena a celková cena tovaru. Zmluvné strany sa dohodli, že tým, že kupujúci sám alebo prostredníctvom poverenej osoby podľa tejto zmluvy podpíše príslušný dodací list, potvrdzuje prevzatie tovaru v deň, ktorého dátum je uvedený na dodacom liste.

5. Kupujúci je povinný tovar skontrolovať alebo zabezpečiť jeho prevzatie. Zjavné vady tovaru je povinný oznámiť písomne, resp. e-mailom bezodkladne, najneskôr do 24 hod. v pracovných dňoch predávajúcemu (v prípade, že nasledujúcim dňom je deň pracovného pokoja, v nasledujúci pracovný deň).

6. Ak kupujúci neprevezme tovar riadne a včas a predávajúcemu tým vznikne škoda, je kupujúci povinný skutočne vzniknutú škodu predávajúcemu nahradiť.

7. Ak predávajúci nedodá objednaný tovar kupujúcemu riadne a včas, v termíne a podmienok tejto zmluvy a kupujúcemu tým vznikne škoda, je predávajúci povinný skutočne vzniknutú škodu kupujúcemu nahradiť.

8. Vlastnícke právo k tovaru a nebezpečenstvo škody na tovare prechádza na kupujúceho dňom jeho dodania a zaplatením ceny tovaru.

**Čl. VI.**

 **SANKCIE**

1. V prípade omeškania kupujúceho s úhradou faktúry má predávajúci právo na vyúčtovanie úrokov z omeškania vo výške 0,02 % z neuhradenej sumy za každý deň omeškania, ktorý vyúčtuje samostatnou faktúrou.

2. V prípade, že predávajúci nedodrží termín plnenia resp. podmienky tejto zmluvy (aj pri dodaní bezvadného tovaru za tovar vadný), má kupujúci právo na zmluvnú pokutu vo výške 0,02 % z ceny nedodaného predmetu kúpnej zmluvy za každý deň omeškania, ktorý vyúčtuje samostatnou faktúrou.

**Čl. VII.**

 **ZODPOVEDNOSŤ ZA VADY**

1. Predávajúci zodpovedá za to, že tovar je v čase jeho dodania kupujúcemu a počas záručnej doby v prvotriednom vyhotovení, sortimente a kvalite, podľa objednaného druhu, množstva, ceny, v súlade s platnými právnymi predpismi, technickými normami a podmienkami tejto zmluvy.

2. V prípade výskytu vady počas prevzatia tovaru a v záručnej dobe má kupujúci právo požadovať od predávajúceho a predávajúci povinnosť vadu bezplatne odstrániť dodaním náhradného bezvadného plnenia, na vlastné náklady, bez zbytočného odkladu, najneskôr v lehote 30 pracovných dní od nahlásenia vady kupujúcim, inak je v omeškaní, pre ktoré platia ustanovenia článku VI. tejto zmluvy. V prípade vzniku škody kupujúcemu nedodaním náhradného bezvadného plnenia je predávajúci povinný nahradiť kupujúcemu skutočne vzniknutú škodu.

3. Kupujúci, v prípade zistenia vady tovaru počas záručnej doby, túto nahlási predávajúcemu písomne alebo e-mailom bezodkladne od jej zistenia.

4. Nároky kupujúceho z vád tovaru sa riadia príslušnými ustanoveniami Obchodného zákonníka.

5. Uplatnením nárokov kupujúceho z vád tovaru nie je dotknutý jeho nárok na náhradu spôsobenej škody a na zaplatenie zmluvnej pokuty v zmysle Obchodného zákonníka a tejto zmluvy.

6. Záručná doba na predmet zmluvy je 24 mesiacov. V prípade, že výrobca poskytuje na jednotlivé výrobky, resp. ich častí dlhšie záručné doby, pri reklamáciách platia tieto záručné doby.

7. Záručná doba začína plynúť dňom prevzatia predmetu zmluvy a podpísaním dodacieho listu kupujúcim.

**Čl. VIII.**

**TRVANIE ZMLUVY**

1. Zmluva sa uzatvára na dobu určitú na jeden rok od účinnosti zmluvy alebo do vyčerpania maximálnej celkovej ceny vo výške 17.500,- € bez DPH podľa toho, ktorá okolnosť nastane skôr.

2. Zmluva môže byť ukončená dohodou zmluvných strán, výpoveďou alebo odstúpením od zmluvy z dôvodu podstatného porušenia zmluvných podmienok.

3. Každá zmluvná strana môže túto zmluvu kedykoľvek ukončiť písomnou výpoveďou bez uvedenia dôvodu. V prípade výpovede kupujúceho aj predávajúceho je výpovedná doba jeden mesiac, ktorá začne plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane.

4. Zmluvný vzťah podľa tejto zmluvy môže skončiť aj písomnou dohodou zmluvných strán ku ktorémukoľvek dňu.

**Čl. IX.**

**ZÁVEREČNÉ USTANOVENIA**

1. Táto zmluva nadobúda platnosť dňom podpísania obidvomi zmluvnými stranami,  **účinnosť nadobúda** nasledujúci deň po dni jej zverejnenia na webovej stránke kupujúceho [www.smsz.sk](http://www.smsz.sk).
2. Akékoľvek zmeny alebo doplnky obsahu tejto zmluvy musia byť urobené formou písomných dodatkov, ktoré budú platné, ak budú riadne potvrdené a podpísané štatutárnymi zástupcami obidvoch zmluvných strán. Po obojstrannom potvrdení sa stanú súčasťou tejto zmluvy.

3. Ostatné právne vzťahy, výslovne touto zmluvou neupravené, sa riadia príslušnými ustanoveniami Obchodného zákonníka, podporne Občianskeho zákonníka a právnymi predpismi SR.

4. Zmluvné strany sa dohodli, že prípadné spory budú riešiť prednostne dohodou.

5. Zmluvné strany prehlasujú, že majú plnú spôsobilosť k právnym úkonom, a svoju vôľu uzavrieť túto zmluvu prejavili slobodne, vážne, určite a zrozumiteľne, žiaden z jej účastníkov nekonal v tiesni, omyle a ani za nápadne nevýhodných podmienok.

6. Zmluvné strany prehlasujú, že si túto zmluvu riadne prečítali. porozumeli jej obsahu a jednotlivým ustanoveniam a na znak súhlasu ju vlastnoručne podpisujú.

7. Táto zmluva je vyhotovená v 2 vyhotoveniach, z ktorých každá zo zmluvných strán obdrží po 1 vyhotovení.

8. Neoddeliteľnou súčasťou tejto zmluvy je:

Príloha č. 1: Cenová ponuka predávajúceho zo dňa 00.00.2019

Príloha č. 2: Minimálne technické podmienky

 V Košiciach, dňa ...................................... V Košiciach, dňa .............................

 Za kupujúceho: Za predávajúceho:

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ing. Marta Popríková

 poverená zastupovaním štatutárneho orgánu